SGP มองครึ่งปีหลังแกร่ง-ยอดขายก๊าซทั้งปีโต 15% รับวัคซีน “โควิด” หนุนดีมานด์ฟื้น
บริษัท สยามแก๊ส แอนด์ ปิโตรเคมีคัลส์ จำกัด (มหาชน) หรือ SGP คาดการณ์ว่าการกระจายการฉีดวัคซีนโควิด-19 ส่งผลดีต่อความเชื่อมั่นและเศรษฐกิจ ดันยอดขายครึ่งปีหลังเติบโตกว่าครึ่งปีแรก ขณะที่คาดการณ์ว่าปี 2564 ยอดขายก๊าซปิโตรเลียมเหลว (LPG) 3.73 ล้านตัน เติบโตเพิ่มขึ้น 15%
2 มิ.ย. 2564

นางจินตนา กิ่งแก้ว รองกรรมการผู้จัดการ บริษัท สยามแก๊ส แอนด์ ปิโตรเคมีคัลส์ จำกัด (มหาชน) หรือ SGP เปิดเผยว่า บริษัทฯ คาดการณ์ว่าแนวโน้มผลการดำเนินงานในไตรมาส 2/2564 เติบโตกว่าช่วงเดียวกันของปีก่อน จากราคาก๊าซ LPG ในตลาดโลก (CP Price) ลดลงแค่ 82.5 เหรียญต่อตัน ซึ่งน้อยกว่าปีก่อนที่ลดลงไปกว่า 100 เหรียญต่อตัน ขณะเดียวกันยอดขายเติบโตมากขึ้น และยังมีรายได้อื่นๆ เข้ามาหนุน
ส่วนแนวโน้มครึ่งปีหลังมองว่าจะเติบโตกว่าครึ่งปีแรก จากการกระจายการฉีดวัคซีนโควิด-19 ส่งผลดีต่อความเชื่อมั่นและเศรษฐกิจ รวมถึงการเปิดรับนักท่องเที่ยว โดยเฉพาะภูเก็ตแซนบ๊อกซ์ ในวันที่ 1 กรกฎาคมนี้ จะส่งผลให้ความต้องการใช้พลังงานทั้งในภาคอุตสาหกรรม และในรถยนต์กลับมามากขึ้น
อย่างไรก็ตามบริษัทฯ ยังคงเป้าหมายยอดขายก๊าซปิโตรเลียมเหลว (LPG) ปี 2564 ไว้ที่ 3.73 ล้านตัน เติบโตเพิ่มขึ้น 15% จากปีก่อน ที่มียอดขายอยู่ที่ 3.24 ล้านตัน โดยจะมาจากยอดขายในประเทศ 9.10 แสนล้านตัน และยอดขายในต่างประเทศ 2.82 ล้านตัน คิดเป็นการเติบโต 15.8% แบ่งเป็น ยอดขายในประเทศสิงคโปร์ประเภทซื้อมาขายไป (Trading Business) จำนวน 1.4 ล้านตัน และ Retail Busines 20,000 ตัน รวมถึงในประเทศเวียดนาม 100,000 ตัน, มาเลเซีย 150,000 ตัน และจีน 1.15 ล้านตัน
ขณะที่การลงทุนในปีนี้ยังคงเน้นในส่วนของการก่อสร้างคลังก๊าซ LPG ในพื้นที่สุขสวัสดิ์ จังหวัดสมุทรปราการ งบลงทุนประมาณ 400 ถึง 500 ล้านบาท คาดการณ์ว่าจะดำเนินการแล้วเสร็จได้ในไตรมาส 2/2564 ถึงไตรมาส 3/2564